Document ID: 31992D0559

ΑΠΟΦΑΣΗ ΤΗΣ ΕΠΙΤΡΟΠΗΣ της 23ης Νοεμβρίου 1992 για την έγκριση συμπληρώματος του κοινοτικού πλαισίου στήριξης όσον αφορά τη χορήγηση ενίσχυσης από τα διαρθρωτικά ταμεία της Κοινότητας για τη βελτίωση των συνθηκών μεταποίησης και εμπορίας των γεωργικών προϊόντων στο Βέλγιο (Τα κείμενα στη γαλλική και ολλανδική γλώσσα είναι τα μόνα αυθεντικά) (92/559/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 866/90 της 29ης Μαρτίου 1990 για τη βελτίωση των συνθηκών μεταποίησης και εμπορίας των γεωργικών προϊόντων, και ιδίως το άρθρο 7 παράγραφος 2 (1), όπως τροποποιήθηκε από τον κανονισμό (ΕΟΚ) αριθ. 3577/90 (2),
Εκτιμώντας:
ότι η Επιτροπή ενέκρινε με την απόφαση 92/79/ΕΟΚ της 13ης Δεκεμβρίου 1991 (3) το κοινοτικό πλαίσιο στήριξης για την χορήγηση ενίσχυσης από τα διαρθρωτικά ταμεία της Κοινότητας στο Βέλγιο-
ότι η βελγική κυβέρνηση υπέβαλε στην Επιτροπή, στις 12 Αυγούστου 1922, ένα τομεακό σχέδιο (τομέας: αυγά και πουλερικά) για τον εκσυγχρονισμό των συνθηκών μεταποίησης και εμπορίας των γεωργικών προϊόντων που αναφέρονται στο άρθρο 2 του κανονισμού (ΕΟΚ) αριθ. 866/90 του Συμβουλίου-
ότι το σχέδιο το οποίο υπέβαλε το κράτος μέλος περιλαμβάνει περιγραφή των κυριοτέρων προτεραιοτήτων και υποδείξεις όσον αφορά τη χρήση της ενίσχυσης που χορηγείται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Προσανατολισμού, για την εφαρμογή του σχεδίου-
ότι το συμπλήρωμα αυτό του κοινοτικού πλαισίου στήριξης θεσπίζεται κατόπιν συμφωνίας με το ενδιαφερόμενο κράτος μέλος στο πλαίσιο της εταιρικής σχέσης, όπως καθορίζεται στο άρθρο 4 του κανονισμού (ΕΟΚ) αριθ. 2052/88 της 24ης Ιουνίου 1988 για την αποστολή των διαρθρωτικών ταμείων, την αποτελεσματικότητά τους και το συντονισμό των παρεμβάσεών τους μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφισταμένων χρηματοδοτικών οργάνων (4)-
ότι όλα τα μέτρα τα οποία συνιστούν το συμπλήρωμα του κοινοτικού πλαισίου στήριξης είναι σύμφωνα με την απόφαση 90/342/ΕΟΚ της Επιτροπής της 7ης Ιουνίου 1990 σχετικά με τη θέσπιση των κριτηρίων επιλογής που πρέπει να λαμβάνονται υπόψη για τις επενδύσεις που αφορούν τη βελτίωση των συνθηκών μεταποίησης και εμπορίας ων γεωργικών προϊόντων και προϊόντων δασοκομίας (5)-
ότι η Επιτροπή πρόκειται να εξετάσει το ενδεχόμενο συμμετοχής και άλλων κοινοτικών δανειοδοτικών οργάνων στη χρηματοδότηση του συμπληρώματος αυτού του κοινοτικού πλαισίου στήριξης σύμφωνα με τις ειδικές διατάξεις που τα διέπουν-
ότι, σύμφωνα με το άρθρο 10 παράγραφος 2 του κανονισμού (ΕΟΚ) αριθ. 4253/88 της 19ης Δεκεμβρίου 1988 για τις διατάξεις εφαρμογής του κανονισμού (ΕΟΚ) αριθ. 2052/88 όσον αφορά το συντονισμό των παρεμβάσεων των διαφόρων διαρθρωτικών ταμείων μεταξύ τους, καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφισταμένων χρηματοδοτικών οργάνων (6), η απόφαση αυτή αποστέλλεται ως δήλωση προθέσεων στο κράτος μέλος-
ότι, σύμφωνα με το άρθρο 20 παράγραφοι 1 και 2 του κανονισμού (ΕΟΚ) αριθ. 4253/88, οι αναλήψεις από τον προϋπολογισμό οι σχετικές με τη συμμετοχή των διαρθρωτικών ταμείων στη χρηματοδότηση των παρεμβάσεων που καλύπτονται από το κοινοτικό πλαίσιο στήριξης πραγματοποιούνται με βάση τις αντίστοιχες αποφάσεις της Επιτροπής για την έγκριση των εν λόγω ενεργειών-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Γεωργικών Δομών και Αγροτικής Ανάπτυξης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το συμπλήρωμα του κοινοτικού πλαισίου στήριξης όσον αφορά την ενίσχυση που χορηγείται από τα κοινοτικά διαρθρωτικά ταμεία για τη βελτίωση των συνθηκών μεταποίησης και εμπορίας των γεωργικών προϊόντων στο Βέλγιο, το οποίο καλύπτει την περίοδο από 1ης Ιανουαρίου 1991 έως 31 Δεκεμβρίου 1993.
Η Επιτροπή δηλώνει ότι προτίθεται να συμμετάσχει στην εκτέλεση του συμπληρώματος αυτού του κοινοτικού πλαισίου στήριξης σύμφωνα με τις ισχύουσες αναλυτικές διατάξεις και τους κανόνες και κατευθυντήριες γραμμές των διαρθρωτικών ταμείων και των λοιπών υφισταμένων χρηματοδοτικών μέσων.
Άρθρο 2
Το κοινοτικό πλαίσιο στήριξης περιλαμβάνει τα ακόλουθα στοιχεία:
α) δήλωση των κυριοτέρων προτεραιοτήτων κοινής δράσης στον τομέα:
- αυγά και πουλερικά-
β) ενδεικτικό χρηματοδοτικό σχέδιο στο οποίο αναφέρονται, σύμφωνα με τις τιμές του 1992, το συνολικό κόστος των προτεραιοτήτων που εγκρίθηκαν για κοινή δράση από την Κοινότητα για τα ενδιαφερόμενα κράτη μέλη και το οποίο ανέρχεται σε 14 294 482 Ecu για ολόκληρη την περίοδο και οι δημοσιονομικοί διακανονισμοί που πρόκειται να γίνουν για τη χορήγηση της ενίσχυσης από τον προϋπολογισμό της Κοινότητας:
- αυγά και πουλερικά: 714 724 Ecu.
Οι προκύπτουσες εθνικές δημοσιονομικές απαιτήσεις οι οποίες ανέρχονται σε 899 593 Ecu περίπου για το δημόσιο τομέα και 12 680 165 Ecu για τον ιδιωτικό θα καλυφθούν εν μέρει από κοινοτικά δάνεια τα οποία χορηγούν η Ευρωπαϊκή Τράπεζα Επενδύσεων και άλλα δανειοδοτικά μέσα.
Άρθρο 3
Η δήλωση αυτή προθέσεων απευθύνεται στο Βασίλειο του Βελγίου. Βρυξέλλες, 23 Νοεμβρίου 1992.

Labels: 17
3
6
18
15